钦定古今图书集成/明伦汇编/官常典/第798卷 > 杨继宗
## 钦定古今图书集成/明伦汇编/官常典/第798卷 > 杨继宗

按《明外史》本传：“继宗，字承芳，阳城人。天顺初，举进士，
授刑部主事。囚多疫死，为时其食饮，令三日一栉浴，
全活者甚众。又善辨疑狱。河间获盗，遣里民张文、郭
礼送京师。盗逸，文谓礼曰：‘吾二人并当死，汝母老，鲜
兄弟，以我代盗，庶全汝母子命’。礼泣谢从之。文桎梏
诣部，继宗察非盗，竟辨出之。成化初，用王翱荐，擢嘉”
兴知府，以一仆自随，署斋萧然。性刚廉孤峭，人莫敢
犯；而时时集父老问疾苦，为祛除之。大兴社学，民间
子弟八岁不就学者，罚其父兄。遇学官以宾礼。师儒
竞劝，文教大兴。御史孔儒清军，里老多挞死。继宗榜
曰：“御史杖人至死者。”诣府报名。儒怒，继宗入见曰：“为
治有体，公但剔奸铲弊，劝惩官吏。若比户稽核，则有
司事，非宪体也。”儒不能难，而心甚衔之。濒行，突入府
署，发箧视之，敝衣数袭而已。儒惭而去。中官过者，继
宗遗以菱芡历书中官索钱，继宗即发牒取库金，曰：
“金具在，与我印券。”中官咋舌不敢受。入觐汪直，欲见
之，不可。宪宗问直朝觐官孰廉，直对曰：“天下不爱钱
者，惟杨继宗一人耳。”九载秩满，超迁浙江按察使，数
与中官张庆忤。庆兄敏在司礼，每于帝前毁继宗。帝
曰：“得非不私一钱之杨继宗乎？”敏惶恐，遗书庆曰：“善
遇之，上已知其人矣。”闻母丧，立出止驿亭下。尽籍廨
中器物付有司，惟携一仆书数卷而还。服除，以右佥
都御史巡抚顺天。畿内多权贵庄田，有侵民业者，辄
夺还之。按行关塞，武备大饬。星变，应诏陈言历指中
官及文武诸臣贪残状，且请召还中官出镇者，益为
权贵所疾。治中陈翼讦其过，权贵因中之，左迁云南
副使。孝宗立，迁湖广按察使。既至，命汲水百斛，洗涤
厅事而后视事，曰：“吾以除秽也。”居无何，复以佥都御
史巡抚云南。三司多旧僚，相见欢然。既而出位揖之
曰：“明日有公事，诸君幸相谅。”遂劾罢不职者八人，未
几卒。继宗力持风节，而居心慈厚，自处必以礼。为知
府，谒上官必衣绣服，朝觐谒吏部亦然。或言不可，笑
曰：“此朝廷法服也。此而不服，将安用之。”为浙江按察
时，仓官十馀人，坐缺粮系狱，至鬻子女以偿，继宗欲
宽之而无由。一日送月俸至，命量之，则溢原数，较他
司亦然。因悟仓吏缺粮之由，将具实以闻。众惧，请于
继宗，愿捐俸代偿，由是十人者获释。尝监乡试，得二
卷，具朝服再拜曰：“二子当大魁天下，吾为朝廷得人
贺耳。”及拆卷，王华、李旻也。后果相继为状元，人服其
鉴。天启初，谥贞肃。